युवा क्रिकेटरलाई अनुभवको अवसर
सिंगापुर र ओमानमा छुट्टाछुट्टै हुने दुई अन्तर्राष्ट्रिय ट्वान्टी–२० शृंखलामा नेपालको सहभागिता युवा खेलाडीहरूका लागि अनुभवको राम्रो अवसर बन्ने भएको छ  ।  अधिकांस युवा र कम अनुभवी खेलाडीको बाहुल्य रहेको नेपाली टोलीले दुई साताबीच ८ अन्तर्राष्ट्रिय ट्वान्टी–२० म्याच खेल्नेछ  ।
(काठमाडौं) — सिंगापुर र ओमानमा छुट्टाछुट्टै हुने दुई अन्तर्राष्ट्रिय ट्वान्टी–२० शृंखलामा नेपालको सहभागिता युवा खेलाडीहरूका लागि अनुभवको राम्रो अवसर बन्ने भएको छ  । अधिकांस युवा र कम अनुभवी खेलाडीको बाहुल्य रहेको नेपाली टोलीले दुई साताबीच ८ अन्तर्राष्ट्रिय ट्वान्टी–२० म्याच खेल्नेछ  ।त्यसका लागि पारस खड्का नेतृत्वको १५ सदस्यीय नेपाली क्रिकेट टोली बुधबार सिंगापुर उडेको छ ।नेपालले असोज १० देखि १६ सम्म सिंगापुरमा जिम्बावेसहितको त्रिकोणात्मक शृंखला खेल्नेछ । एक महिनाअघि मात्रै निश्चित भएको यस शृंखलामा नेपालले घरेलु टोली सिंगापुर र जिम्वावेसँग २–२ अन्तर्राष्ट्रिय ट्वान्टी–२० म्याच खेल्नेछ । नेपाली टोली उतैबाट ५ राष्ट्र सम्मिलित ट्वान्टी–२० प्रतियोगिताका लागि ओमान जानेछ । असोज १८ देखि २३ गतेसम्म आयोजना हुने प्रतियोगितामा नेपालले घरेलु टोली ओमानसँगै हङकङ, नेदरल्याण्ड्स र यरल्यान्डसँग प्रतिस्पर्धा गर्नेछ । ट्वान्टी–२० विश्वकपको ग्लोबल छनोटमा पुग्न असफल नेपालका लागि यी दुई प्रतियोगिता एक्सपोजर हासिल गर्नुका साथै आसन्न दक्षिण एसियाली खेलकुदको तयारीमा पनि सहयोग पुग्ने विश्वास छ ।राष्ट्रिय टोलीमा पहिलोपल्ट युवा खेलाडीको बाहुल्य छ । कप्तान पारस र विकेटकिपर/ब्याट्सम्यान विनोद भण्डारीबाहेक अन्य खेलाडी युवा छन् । सोमपाल कामी र करण केसीबाहेक अरुले पछिल्लो २ वर्षयता मात्र राष्ट्रिय टोलीबाट खेलेका छन् । कुशल मल्ल र इशान पाण्डेले राष्ट्रिय टिममा डेब्यू गर्दैछन् । नियमित उपकप्तान ज्ञानेन्द्र मल्लले यो प्रतियोगिताबाट व्यक्तिगत कारण देखाउँदै नाम फिर्ता लिएका थिए भने दुई अनुभवी खेलाडी शरद भेषावकर र वसन्त रेग्मीलाई आराम दिइएको छ ।‘दुई वर्षयता नै राष्ट्रय टोलीमा युवा खेलाडी बाहुल्य थियो । तर अहिले चाहिँ अझै धेरै युवा समेटिएको छ । युवा जोश र प्रतिभा हामीसँग एकत्रित भएको छ र हामीले उनीहरूबाट राम्रो प्रदर्शन अपेक्षा गर्न सक्छौं,’ कप्तान पारसले भने, ‘त्यसबाहेक राष्ट्रिय टोलीको सही मार्ग पनि हो । किनभने आगामी दिनमा हामीले ट्वान्टी–२०, एकदिवसीयका लागि फरक टिमसेट गर्नुपर्छ । त्यसअनुसार बेन्च स्ट्रेन्थ पनि बलियो पार्नुपर्छ ।’कप्तान पारसले अबको डेढ वर्षमा युवा खेलाडीलाई पर्याप्त अनुभवसहित उत्कृष्ट टिम बनाउने लक्ष्य सुनाए । ‘अहिले मैले नेतृत्व गरेको छु र दुई सिनियर खेलाडीलाई आराम दिइएको छ । नयाँ खेलाडीलाई स्तरीय बनाउन मार्गनिर्देश गर्ने जिम्मा हाम्रो नै हो,’ पारसले भने, ‘आसन्न प्रतियोगिताका लागि १५ जनाको टिम छ । अब अरु १५ जनालाई संलग्न गराएपछि सन् २०२० को अन्त्यसम्म यसले वास्तविक नतिजा दिनसक्छ ।’बुधबार साँझ टोलीलाई शुभकामनासहित बिदाइ गरेका राष्ट्रिय खेलकुद परिषद्का सदस्य–सचिव रमेशकुमार सिलवालले पनि आसन्न दुई प्रतियोगिताले नेपाली राष्ट्रिय टोलीको भविष्य र मार्ग निर्धारण गर्ने दाबी गरे । ‘सिनियर खेलाडीले आराम लिएको अवस्थामा जुनियर खेलाडीका लागि अवसर सदुपयोग गर्ने समय हो । राष्ट्रिय क्रिकेट टोलीको भविष्यको मार्गचित्रलाई यी प्रतियोगिता सहयोगीसिद्ध हुनेछ,’ निर्धारित समयभन्दा १ घण्टा ढिला गरी बिदाइ कार्यक्रममा उपस्थित सदस्य–सचिव सिलवालले भने । सदस्य–सचिव सिलवालले आसन्न नेपाल क्रिकेट संघ (क्यान) साधारणसभा र निर्वाचनको प्रसंग पनि कोट्याए । उनका अनुसार नयाँ नेतृत्वको चयनसँगै समग्र नेपाली क्रिकेटकै मार्ग निर्धारण हुनेछ । अक्टोबर १३ मा बस्ने आईसीसी बैठकले नेपालको निलम्बल फुकुवा गर्नेमा आफू ९९ प्रतिशत ढुक्क रहेको दाबी सिलवालको छ ।‘आईसीसीले क्यान निलम्बन गरेयता नेपाली क्रिकेट खेलाडी, समर्थक र क्रिकेटको भलो चाहने केही व्यक्तित्वले नै जोगाएका हुन् । अब क्यानको नयाँ कार्यसमितिमा ती व्यक्तित्वहरूको प्रतिनिधित्व हुन्छ कि हुँदैन भन्ने चासोको विषय हो,’ सदस्य–सचिवले थपे, ‘नयाँ नेतृत्वमात्र आईसीसीको म्यान्डेट होइन । सुशासन, आर्थिक पारदर्शिता र क्रिकेट संरचनाको ठोस योजना पनि आवश्यक छ । लोकप्रियताको शिखरमा पुगेको क्रिकेटलाई संरचनागत विकासका लागि नयाँ नेतृत्वले उचित योजनासहित जिम्मेवारी लिनुपर्छ ।’सदस्य–सचिवले क्रिकेटको ग्रासरुट विकासका लागि आवश्यक संरचना निर्माणमा राखेपको सक्रियता रहने प्रतिवद्धता दोहोर्‍याए । उनले भने, ‘पूर्वाधारका केही योजनाहरू राखेपले छिट्टै अन्तिम रुप दिँदै छ । पूर्वाधार विकासमा हामी प्रतिबद्ध छौं । दक्षिण एसियाली खेलकुदपछि कर्पोरेट तथा निजी क्षेत्रसँग सहकार्य गरी क्रिकेटमा लगानीको वातावरण बनाउने प्रयास गर्नेछौं ।’नेपाली टोली : पारस खड्का (कप्तान), दीपेन्द्रसिंह ऐरी (उपकप्तान), विनोद भण्डारी, सोमपाल कामी, करण केसी, सन्दीप लामिछाने, सन्दीप जोरा, ललितनारायण राजवंशी, पवन सर्राफ, अविनाश बोहरा, कुशल मल्ल, आरिफ शेख, रोहितकुमार पौडेल, सुशन भारी र इशान पाण्डे । प्रशिक्षक ः उमेश पटवाल, म्यानेजर ः रमन सिवाकोटी ।त्रिकोणात्मक शृंखलामा नेपालको खेलअसोज १० : जिम्बावेविरुद्धअसोज ११ : सिंगापुरविरुद्धअसोज १४ : जिम्बावेविरुद्धअसोज १५ : सिंगापुरविरुद्धपाँच देशसम्मिलित शृंखलामा नेपालको खेलअसोज १९ : हङकङविरुद्धअसोज २० : नेदरल्यान्ड्सविरुद्धअसोज २२ : आयरल्यान्डविरुद्धअसोज २३ : ओमानविरुद्ध